DA Den Europæiske Unions Tidende L 252/39

RÅDETS FÆLLES AKTION 2008/749/FUSP

af 19. september 2008

vedrørende Den Europæiske Unions militære koordineringsaktion til støtte for FN’s Sikkerhedsråds resolution 1816 (2008) (EU NAVCO)

RÅDET FOR DEN EUROPÆISKE UNION HAR —

under henvisning til traktaten om Den Europæiske Union, særlig artikel 14, artikel 25, stk. 3, og artikel 28, stk. 3, og

ud fra følgende betragtninger:

(1) I resolution 1816 (2008) vedrørende situationen i Somalia, der blev vedtaget den 2. juni 2008, har FN’s Sikkerhedsråd givet udtryk for sin bekymring over, at piratvirksomhed og væbnede røverier mod fartøjer truer transporten af humanitær bistand til Somalia, søhandelsruternes sikkerhed og den internationale søfart. FN’s Sikkerhedsråd har især opfordret de stater, der ønsker at benytte søhandelsruterne ud for Somalias kyster, til i samarbejde med den føderale overgangsregering at styrke og samordne indsatsen mod piratvirksomhed og væbnede røverier til søs. Det har bemyndiget de stater, der samarbejder med den føderale overgangsregering, og hvis navne denne regering forinden har sendt til FN’s generalsekretær, til i en periode på seks måneder fra resolutionens vedtagelse at sejle ind i Somalias territorialfarvande og anvende alle nødvendige midler til at bekæmpe piratvirksomhed og væbnede røverier til søs i overensstemmelse med den gældende internationale ret. FN’s Sikkerhedsråd har desuden anmodet de deltagende stater om at samordne de foranstaltninger, som de træffer til gennemførelse af disse bestemmelser.

(2) I sine konklusioner af 26. maj 2008 udtrykte Rådet bekymring over det stigende antal piratangreb ud for Somalias kyst, som påvirker den humanitære indsats og den internationale skibstrafik i regionen, og som bidrager til fortsatte krænkelser af FN’s våbenembargo. Rådet udtrykte også sin anerkendelse af de initiativer fra nogle EU-medlemsstater for at yde beskyttelse til fartøjer fra Verdensfødevareprogrammet. Rådet understregede behovet for, at det internationale samfund i højere grad deltager i disse operationer med ledsagefartøjer, således at den humanitære bistand kan komme frem til befolkningen i Somalia.

(3) Den 16. juni 2008 anmodede Rådet Generalsekretariatet for Rådet og Kommissionen om at overveje forskellige muligheder for at gennemføre alle de tilsagn, der er indeholdt i Rådets konklusioner af 26. maj, samt overveje, hvorledes man bedst kan bidrage til gennemførelsen af FN’s Sikkerhedsråds resolution 1816 (2008).

(4) Den 5. august 2008 godkendte Rådet et krisestyringskoncept for en EU-aktion som bidrag til gennemførelsen af resolution 1816 (2008).

(5) Den Udenrigs- og Sikkerhedspolitiske Komité (PSC) udøver den politiske kontrol med EU’s militære koordineringsaktion til støtte for resolution 1816 (2008), varetager den strategiske ledelse og træffe relevante afgørelser i overensstemmelse med EU-traktatens artikel 25, stk. 3.

(6) I henhold til EU-traktatens artikel 28, stk. 3, afholder medlemsstaterne de aktionsudgifter til denne fælles aktion, der har indvirkning på militær- eller forsvarsområdet. Selv om udgifterne til en militær koordineringsaktion som den, der er omhandlet i denne fælles aktion, ikke er fastsat i Rådets afgørelse 2007/384/FUSP af 14. maj 2007 om oprettelse af en mekanisme til administration af finansieringen af de fælles udgifter til EU-operationer, der har indvirkning på militær- eller forsvarsområdet (Athena) (1) (i det følgende benævnt »Athena«), bør udgifterne til denne militære koordineringsaktion i dette tilfælde og undtagelsesvist administreres i overensstemmelse med denne afgørelse.

(7) Det finansielle referencegrundlag for de fælles udgifter til EU’s militære koordineringsaktion er udtryk for det bedste skøn på nuværende tidspunkt og foregriber ikke de beløb, som fastlægges i det endelige budget i overensstemmelse med de regler, der er fastsat i afgørelse 2007/384/FUSP.

(8) I medfør af artikel 6 i protokollen om Danmarks stilling, der er knyttet som bilag til traktaten om Den Europæiske Union og til traktaten om oprettelse af Det Europæiske Fællesskab, deltager Danmark ikke i udarbejdelsen og gennemførelsen af de af Den Europæiske Unions afgørelser og aktioner, som har indvirkning på forsvarsområdet. Danmark deltager ikke i gennemførelsen af denne fælles aktion og deltager derfor ikke i finansieringen af EU’s militære koordineringsaktion —

VEDTAGET FØLGENDE FÆLLES AKTION:

Artikel 1

Mål

Den Europæiske Union gennemfører en militær koordineringsaktion til støtte for FN’s Sikkerhedsråds resolution 1816 (2008) benævnt »EU NAVCO«.

Artikel 2

Mandat

1. EU’s militære koordineringsaktion har til formål i overensstemmelse med målet i artikel 1 at yde støtte til de medlemsstaters aktiviteter, der deployerer militære aktiver på stedet, for at lette deres operationelle aktion og adgangen til dem, navnlig ved at oprette en koordineringscelle i Bruxelles, i det følgende benævnt »EU’s koordineringscelle«.

2. For at opfylde dette mandat opfylder EU’s koordineringscelle de opgaver, der er anført i den gennemførelsesplan, som Rådet har godkendt.

Artikel 3

Udnævnelse af chefen for EU’s koordineringscelle

Andrès A. BREIJO CLAÙR udnævnes til chef for EU’s koordineringscelle.

Artikel 4

Oprettelse af EU’s koordineringscelle

EU’s koordineringscelle har hjemsted i Bruxelles.

Artikel 5

Gennemførelsesplan og iværksættelse af EU’s militære koordineringsaktion

1. Planen for gennemførelse af EU NAVCO godkendes.

2. EU’s militære koordineringsaktion iværksættes på datoen for Rådets vedtagelse af denne fælles aktion.

Artikel 6

Politisk kontrol og strategisk ledelse

1. Under Rådets ansvar udøver PSC den politiske kontrol og den strategiske ledelse af EU’s militære koordineringsaktion. Rådet bemyndiger herved PSC til at træffe relevante afgørelser i overensstemmelse med EU-traktatens artikel 25. Denne bemyndigelse omfatter navnlig de nødvendige beføjelser til at ændre gennemførelsesplanen. Den omfatter også de nødvendige beføjelser til at træffe senere afgørelser om udnævnelse af chefen for EU’s koordineringscelle. Beslutningskompetencen med hensyn til målene for og afslutningen af EU’s militære koordineringsaktion forbliver i Rådet, som bistås af generalsekretæren/den højtstående repræsentant (GS/HR).

2. PSC aflægger med regelmæssige mellemrum rapport til Rådet.

3. PSC modtager med regelmæssige mellemrum rapporter fra chefen for EU’s koordineringscelle om gennemførelsen af EU’s militære koordineringsaktion. PSC kan eventuelt indbyde chefen for EU’s koordineringscelle til sine møder.

Artikel 7

Militær ledelse

1. EU’s Militærkomité (EUMC) overvåger, at EU’s militære koordineringsaktion, der gennemføres under ansvar af chefen for EU’s koordineringscelle, udføres korrekt.

2. EUMC modtager med regelmæssige mellemrum rapporter fra chefen for EU’s koordineringscelle. EUMC kan eventuelt indbyde chefen for EU’s koordineringscelle til at deltage i sine møder.

3. Formanden for EUMC fungerer som det primære kontaktled til chefen for EU-koordineringscellen.

Artikel 8

Sammenhæng i EU’s indsats

1. Formandskabet, GS/HR, chefen for EU’s koordineringscelle og de medlemsstater, der deployerer militære aktiver på stedet, sørger for en tæt koordinering af deres respektive aktiviteter til gennemførelse af denne fælles aktion.

2. Medlemsstaterne opfordres især til at meddele EU’s koordineringscelle relevante informationer om deres operative virksomhed i indsatsområdet og om den situation, der hersker i området, herunder udveksling af oplysninger med handelsskibe.

Artikel 9

Forbindelserne med FN, Den Afrikanske Union, Den Internationale Søfartsorganisation og de øvrige aktører

1. GS/HR, bistået af EU’s særlige repræsentant ved Den Afrikanske Union, fungerer i tæt koordinering med formandskabet og i samarbejde med chefen for EU’s koordineringscelle som det primære kontaktled til De Forenede Nationer og Den Afrikanske Union.

2. På det operationelle plan fungerer chefen for EU’s koordineringscelle som kontaktled til navnlig rederiorganisationerne, de berørte afdelinger i De Forenede Nationers Generalsekretariat, Verdensfødevareprogrammet, Den Internationale Søfartsorganisation og »Combined Task Force 150« inden for rammerne af operation »Varig Frihed«.

Artikel 10

Støtte til tredjelande

1. PSC kan i hvert enkelt tilfælde bemyndige chefen for EU’s koordineringscelle til på samme betingelser som dem, der gælder for medlemsstaterne, at sikre koordineringen af tredjelandes foranstaltninger til gennemførelse af resolution 1816 (2008) efter anmodning fra disse.

2. Med henblik herpå bemyndiges chefen for EU’s koordineringscelle til at indgå administrative og tekniske aftaler med disse tredjelandes kompetente myndigheder.

Artikel 11

Ansvar

1. Det er den medlemsstat, der har udstationeret personale til EU’s koordineringscelle, der skal behandle alle klager vedrørende udstationeringen, uanset om den kommer fra eller vedrører en medarbejder. Det er den pågældende medlemsstat, der skal anlægge sag mod den udstationerede medarbejder.

2. Det er medlemsstaterne, der skal behandle alle klager fra tredjemand vedrørende de søoperationer, der udføres af fartøjer under deres flag, som led i disse staters deltagelse i gennemførelsen af FN’s Sikkerhedsråds resolution 1816 (2008).

Artikel 12

Finansielle bestemmelser

1. Følgende fælles udgifter til Den Europæiske Unions militære koordineringsaktion afholdes af medlemsstaterne efter en fordelingsnøgle, der er baseret på bruttonationalindkomsten:

— kommunikation

— transport/rejser

— administration.

2. Finansieringen af disse fælles udgifter administreres via Athenamekanismen.

3. Det finansielle referencegrundlag for de fælles udgifter til EU’s militære koordineringsaktion beløber sig til 60 000 EUR. Den procentdel af referencebeløbet, der er omhandlet i artikel 33, stk. 3, i afgørelse 2007/384/FUSP, er 30 %.

Artikel 13

Videregivelse af oplysninger til FN og andre tredjeparter

1. GS/HR bemyndiges hermed til at videregive klassificerede EU-oplysninger og -dokumenter, der er fremstillet med henblik på EU’s militære koordineringsaktion, til FN og andre tredjeparter, der er inddraget i denne fælles aktion, op til den klassifikationsgrad, der er relevant for hver af dem, og i overensstemmelse med Rådets sikkerhedsforskrifter (2).

2. GS/HR bemyndiges hermed til at videregive ikke-klassificerede EU-dokumenter vedrørende Rådets forhandlinger om EU’s militære koordineringsaktion, som i henhold til artikel 6, stk. 1, i Rådets forretningsorden er omfattet af tavshedspligt, til FN og andre tredjeparter, der er inddraget i denne fælles aktion (3).

Artikel 14

Ikrafttræden og afslutning

1. Denne fælles aktion træder i kraft på datoen for vedtagelsen.

2. EU’s militære koordineringsaktion afsluttes på den dato, der er fastsat af Rådet, og tages op til fornyet overvejelse ved udløbet af gyldighedsperioden for FN’s Sikkerhedsråds resolution 1816 (2008).

3. Denne fælles aktion ophæves på den dato, hvor EU’s koordineringscelle lukkes, med forbehold af anvendelse af de relevante bestemmelser i afgørelse 2007/384/FUSP.

Artikel 15

Offentliggørelse

1. Denne fælles aktion offentliggøres i Den Europæiske Unions Tidende.

2. PSC’s afgørelser om senere udnævnelser af en chef for EU’s koordineringscelle offentliggøres også i Den Europæiske Unions Tidende.

Udfærdiget i Bruxelles, den 19. september 2008. På Rådets vegne B. KOUCHNER Formand

(1) EUT L 152 af 13.6.2007, s. 14.

(2) Rådets afgørelse 2001/264/EF af 19. marts 2001 om vedtagelse af Rådets sikkerhedsforskrifter (EFT L 101 af 11.4.2001, s. 1).

(3) Rådets afgørelse 2004/338/EF, Euratom af 22. marts 2004 om vedtagelse af Rådets forretningsorden (EUT L 106 af 15.4.2004, s. 22).